- స్వల్ప వడ్డీ పెంపుతోనే సరిపెట్టిన ఫెడ్‌
- ఊపిరి పీల్చుకున్న ప్రపంచ మార్కెట్లు
- తొలిరోజే సెన్సెక్స్‌లో 309 పాయింట్ల వృద్ధ్గి
ముంబయి: అమెరికా ఫెడరల్‌ రిజర్వు వడ్డీ రేట్లు పెంచినప్పటికీ వరుసగా నాలుగ సెషన్‌లోనూ దేశీయ స్టాక్‌ మార్కెట్లకు మద్దతు లభించింది. గురువారం బిఎస్‌ఇ సెన్సెక్స్‌ 309 పాయింట్లు లేదా 1.21 శాతం ర్యాలీతో 25,804కు చేరింది. నేషనల్‌ స్టాక్‌ ఎక్సేంజీ నిఫ్టీ 93 పాయింట్లు లేదా 1.21 శాతం వృద్ధితో 7,844 వద్ద ముగిసింది. మిడ్‌క్యాప్‌, స్మాల్‌క్యాప్‌ సూచీలు 1.6 శాతం, 1.7 శాతం చొప్పున రాణించాయి. మొత్తంగా మదుపర్ల మద్దతుతో 1,768 స్టాక్స్‌ పెరగ్గా, మరోవైపు 756 నష్టపోయాయి. చాలా సంవత్సరాల తర్వాత తొలిసారి అమెరికా ఫెడరల్‌ రిజర్వు వడ్డీరేట్లను స్వల్పంగా 25 బేసిస్‌పాయింట్ల మేర పెంచింది. ఈ నిర్ణయంతో ప్రపంచ మార్కెట్లు ఊపిరి పీల్చుకున్నాయి. ఫెడ్‌ నిర్ణయాన్ని బ్యాంకర్లు, పారిశ్రామికవర్గాలు సానుకూలంగా తీసుకున్నాయి. అమెరికా ఆర్ధిక వ్యవస్థ పుంజుకుంటుందన్న వార్తల నేపధ్యంలో మార్కెట్లకు మద్దతు లభించింది.
రంగాల వారిగా లోహ సూచీ 2.46 శాతం, విద్యుత్‌ 1.44 శాతం, వైద్య 1.39 శాతం, ఆటో 1.33 శాతం చొప్పున అధికంగా పెరిగాయి. బిఎస్‌ఇ-30లో టాటా స్టీల్‌ 4.76 శాతం, వేదాంత 3.75 శాతం, హిందాల్కో 3.44 శాతం, రియలన్స్‌ 3.1 శాతం, బజాజ్‌ ఆటో 2.96 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు ఒఎన్‌జిసి 0.97శాతం, యాక్సిస్‌ బ్యాంకు 0.45 శాతం, గెయిల్‌ 0.28 శాతం, ల్యూపిన్‌ 0.14 శాతం, కోల్‌ ఇండియా 0.06 శాతం చొప్పున అధిక నష్టాలు చవి చూసిన వాటిలో టాప్‌లో ఉన్నాయి. చమురు సూచీల్లో రిలయన్స్‌ ఇండిస్టీస్‌ 3 శాతం పెరిగి రూ.1,000కి చేరింది. ఒఎన్‌జిసి 1 శాతం తగ్గింది. విత్త సంస్థల్లో హెచ్‌డిఎఫ్‌సి బ్యాంకు, హెచ్‌డిఎఫ్‌సి, ఎస్‌బిఐ షేర్లు 1.2 శాతం-1.6 శాతం వరకు పెరిగాయి. ప్రధాన ఐటి ఎగుమతిదార్లు ఇన్ఫోసిస్‌, టిసిఎస్‌ షేర్లు 1.5 శాతం చొప్పున పెరిగాయి.
ఫార్మా రంగంలో గ్లెన్‌మార్క్‌, సన్‌ఫార్మా, డాక్టర్‌ రెడ్డీస్‌, అరబిందో పార్మా, సిప్లా, నాట్కో పార్మా షేర్లు 0.6-3 శాతం వరకు పెరిగి మార్కెట్లకు మద్దతుచేశాయి. లోహ సూచీల్లో టాటా స్టీల్‌, సెయిల్‌, జెఎస్‌డబ్ల్యు స్టీల్‌ సూచీలు 2.6-6.5 శాతం వరకు పెరిగాయి. ఈ నెల 21న ఎస్‌బిఐ బోర్డు సమావేశం నేపధ్యంలో ఆ సంస్థ షేర్‌కు 1.6శాతం మద్దతు లభించింది. తెలంగాణలో ఎన్‌టిపిసి ఏర్పాటు చేయబోయే ప్లాంట్‌కు అటవి, పర్యావరణ శాఖ ఆమోదం తెలపడంతో ఈ వెలుగుల కంపెనీ షేర్‌ 1.3శాతం రాణించింది. మహీంద్రా అండ్‌ మహీంద్రా షేర్‌ విలువ 2.3 శాతం పెరిగింది. అంతర్జాతీయంగా ఆసియన్‌ మార్కెట్లు సానుకూలంగానే నమోదయ్యాయి.
మీ స్నేహితులకు రికమెండ్ చెయ్యండి